
	Παρουσίαση του βιβλίου

του δρος Δημητρίου  Καραμπερόπουλου

ΡΗΓΑΣ ΒΕΛΕΣΤΙΝΛΗΣ

και το στρατηγικό σχέδιο της επανάστασής του

στο Σπίτι της Κύπρου
	


Tην Πέμπτη 23 Νοεμβρίου 2017  και ώρα 20:00, το Σπίτι της Κύπρου και η Επιστημονική Εταιρεία Μελέτης Φερών-Βελεστίνου-Ρήγα, παρουσιάζουν, στο Σπίτι της Κύπρου, Ξενοφώντος 2Α Σύνταγμα, το βιβλίο του παιδιάτρου, ιστορικού της Ιατρικής, Προέδρου της Επιστημονικής Εταιρείας Μελέτης Φερών-Βελεστίνου-Ρήγα, δρος Δημητρίου  Καραμπερόπουλου, με τίτλο ΡΗΓΑΣ ΒΕΛΕΣΤΙΝΛΗΣ και το στρατηγικό σχέδιο της επανάστασής του.

Για το βιβλίο θα μιλήσουν, ο  νομικός, ιστορικός ερευνητής, Πρόεδρος Δ.Σ. Εταιρείας Μελέτης Έργου Ιωάννη Καποδίστρια, δρ Ανδρέας Κούκος και ο συγγραφέας.

Όπως σημειώνει ο κ. Καραμπερόπουλος, ο Ρήγας Βελεστινλής (1757-1798) ως επαναστάτης κατέστρωσε με μέθοδο και προγραμματισμό το στρατηγικό σχέδιο της επανάστασης του για την αποτίναξη της πολύχρονης σκλαβιάς και την απόκτηση της πολυπόθητης ελευθερίας. Αυτό διακρίνεται σε τρία μέρη:

Πρώτα θέλησε να εμψυχώσει τους σκλαβωμένους, να ανυψώσει το ηθικό τους με τον Θούριο και τον Ύμνο Πατριωτικό. Να ενισχύσει την ιστορική τους μνήμη  και την αυτογνωσία τους προσφέροντας τον Μέγα Αλέξανδρο, ως πρότυπο ανδρείας, αγωνιστικότητας και αποφασιστικότητας καθώς και με τα έργα του Ολύμπια και νέος Ανάχαρσις.
Στο δεύτερο μέρος του στρατηγικού σχεδίου του, ο Ρήγας ενδιαφέρθηκε για τον ένοπλο αγώνα, την στρατιωτική τακτική της επανάστασής του. Πίστευε πως χωρίς στρατιωτική νίκη δεν αποκτιέται η ελευθερία.
Στο τρίτο μέρος, προετοίμασε τον πολιτικό σχεδιασμό του ελευθερωμένου μετά την επανάσταση Βαλκανικού χώρου, για τον δημοκρατικό τρόπο διοικήσεως του, συντάσσοντας τη Νέα Πολιτική Διοίκηση, το Σύνταγμα και τους αντίστοιχους  χάρτες του Βαλκανικού χώρου, (Χάρτα). Αυτοί θα ήταν πολιτικοί χάρτες της σχεδιαζόμενης δημοκρατικής του πολιτείας διαιρεμένοι σε Τοπαρχίες και Επαρχίες, όπως απαιτούσε το Σύνταγμά του.

